Geowiki:Beskyttelse af personlige oplysninger

Geowiki bliver hostet på en dedikeret server. Serveren administreres af Bruger:Wegge. Jeg har ingen kommercielle interesser involveret, så jeg antager at jeg falder udenfor Cookie-direktivet. Jeg vil dog for en god ordens skyld liste hvad der sker med de oplysninger du direkte eller indirekte udleverer, når du benytter GeoWiki.

Cookies
MediaWiki benytter en række forskellige cookies. Der er en cookie der kun er gyldig så lang tid browsersessionen kører. Den benyttes til at sikre at en sideredigering kommer fra en gyldig kilde. Denne cookie sættes for alle brugere. For registrerede brugere sættes der tilligemed en række cookies, der identificerer brugeren. Sættes der et flueben i "Husk mig" på login-siden, gemmes disse permanent. Afhængig af indstillinger med hensyn til brugergrænseflade mv. kan der gemmes yderligere en række cookies uden personhenførbart indhold.

Endelig er der mulighed for at indlejre et Google-kort på enkelte sider. Jeg har ikke kontrol over hvilke cookies du risikerer for at blive udsat for i den sammenhæng, men det er naivt at antage at der ikke bliver sat mindst en cookie, der bliver brugt til tracking senere.

Besøgslog
I sagens natur har jeg adgang til serverens logfiler. Jeg benytter dem primært til at finde ud af hvad der er sket, hvis der pludselig kommer en voldsomt forøget mængde spam. Jeg bruger ikke tid på at sidde og følge enkelte brugeres færden ad den vej. Logfilerne gemmes pt. i ubegrænset tid. Jeg deler ikke logfilerne med andre, medmindre jeg får et pålæg fra en domstol. Dette er til dato ikke sket, og jeg forventer heller ikke at det nogensinde vil ske.

Jeg bruger Piwik til overordnet statistik på sitet. Data derfra deles ikke med trediepart. Servicen respekterer "Do not track", der kan slås til i stort set alle browsere.

Sikker login


For at beskytte dit password ved login, anbefaler jeg at dette sker via HTTPS. En krypteret forbindelse reducerer sandsynligheden for at dit password kan aflures på netværket mellem din browser og serveren. Af tekniske årsager er dette dog ikke muligt, hvis dit OS er Windows XP og du bruger IE, eller hvis du bruger IE version 6 eller tidligere. Bruger du en rimelig moderne udgave af Firefox, Chrome eller Opera, er Windows XP ikke problematisk.

Benytter du en ukrypteret forbindelse, vil du på login-skærmen se teksten "Brug sikker forbindelse" over feltet med brugernavn. I de fleste tilfælde vil du derefter bliver omdirrigeret til den sikrede login. Benytter du en browser der ikke understøtter Server Name Indication (Se link til wikipedia ovenfor), vil du få en forbindelse der er krypteret med serverens standard/certifikat. Det vil få de fleste browsere til at advare om at certifikatet er til en forkert server. Hvis det er udstedt til jernurt.dk, er det stadig den korrekte server du har fat i.